Nafarroako Parlamentuko Mahaiak, 2021eko abenduaren 13an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, Ribaforada inguratuko duen eta Fustiñanako sarrerarekin lotuko den saihesbide bat eraikitzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko abenduaren 13an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko parlamentari Marisa De Simón Caballero andreak, Legebiltzarreko Erregelamenduan ezarritakoaren babesean, honako galdera hau egiten du, Gobernuak Parlamentu honetako hurrengo kontroleko Osoko Bilkuran ahoz erantzun dezan.

Ribaforadako herria Nafarroako Erriberako hegoaldean dago, A-68 Ebroko autobiaren eta Ebro ibaiaren eta Aragoiko Ubide Inperialaren artean.

Ribaforadatik ekialdera dauden Fustiñana eta Cabanillasko herrietako sarbide nagusietako bat, NA-5202 errepidea, zuzenean lotzen da A-68 Ebroko autobidearekin, 107. irteeraren bidez.

Aipatu NA-5202 errepideak Ribaforadaren hirigunea zeharkatzen du erabat, eta haren trazadurak Konstituzioaren etorbidearenarekin bat egiten du. Errepide horrek hartzen duen ibilgailu-trafiko osoak Ribaforadaren erdigunea zeharkatzen du egunero, horrek dakartzan eragozpenekin eta arriskuarekin.

Era berean, A-68 Ebroko autobidetik Fustiñanako eta Cabanillasko industrietarantz etorri ohi diren kamioiek 10 kilometro inguruko itzulinguru bat egin behar izaten dute Buñuel aldetik, Ribaforadako igarobidea (murriztua) ekiditeko.

Aspalditik eskatu izan da saihesbide bat egin dadila, Ribaforada inguratu eta Fustiñanako sarrerarekin lotuko duena, ekidite aldera egun Ribaforada zeharkatzen duen ibilgailu-trafiko hori guztia bertan barna igarotzea, halatan herri horretako bide-segurtasuna zein herritarrena hobetzeko.

Galdera:

Nafarroako Gobernuko Lurralde Kohesiorako kontseilariak aurreikusten al du inolako jarduketarik, aipatu saihesbidea egiteko erreklamazioa asetzeko?

Iruñean, 2021eko abenduaren 2an

Foru parlamentaria: Marisa de Simón Caballero